Filadelfia Kristiansand

Filadelfia Kristiansand er en pinsemenighet i Kristiansand og er den nest største i Norge med 1780 tilskuddstellende medlemmer i 2020. Menigheten hadde sine første samlinger i 1919. Menigheten ledes til daglig av hovedpastorene Øyvind Valvik, Wiggo Skagestad og Thor-Harald Evenstad. Menighetens øverste organ er menighetsmøtet (medlemsmøte) og eldsterådet. Eldsterådet består av Øyvind Valvik, Wiggo Skagestad, Thor-Harald Evenstad, Jan Kjosavik, Billy Øksendal, Hilbert Norheim, Roald Høyland, Cathrine Marie Johannesen og Monica Valvik Sannarnes.


== Historie ==
Det første offentlige møtet i Filadelfia Kristiansand ble holdt 19. januar 1919. De første møtene ble holdt i lokalene til Godtemplar-huset i Dronningensgate 91, helt fram til 1926. Godtemplar-lokalet lå på samme sted som menigheten i dag driver sin virksomhet. Lokalitetene er idag betydelig utvidet og modernisert. Filadelfia-lokalet ble ombygd og modernisert i 1958.
Fra 1938 og utover opplevde menigheten en stor vekkelse. Kristian Sundsdal var pastor (forstander).  Det fortelles at folk sto i kø utenfor lokalet. Tilsist ble det bestemt at veggene til lillesalen måtte fjernes for at det skulle bli plass til flere.


=== Tidligere forstandere (pastorer) ===
Kristian Sundsdal – menighetens aller første forstander.
Torgrim Hansen
Arthur Nyborg Pettersen
Thoralf Gilbrant
Georg Surland
Håkon Haug
Arne Øystein Rambekk
Willy Sæther
Egil Svartdahl
Bjørn Bjørnø
Per Morten Nilsen
Arve Bækkelund
Magne Losnegård


=== Nåværende pastorer ===
Øyvind Valvik (Hovedpastor)
Wiggo Skagestad (Hovedpastor)
Thor-Harald Evenstad (Hovedpastor)
Michel Andreas Rivas (Medpastor)
Jan Kjosavik (Medpastor)
Karine Abrahamsen (Ungdomspastor)


== Radio 3,16 ==
Radio 3,16 er landsdekkende radiokanal eid av Filadelfia Kristiansand og Kristen Mediaallianse. 
Filadelfia Kristiansand var blant de første i Norge som bygget sitt eget radiostudio og har hatt sendinger i Kristiansandsområdet siden 1988. Redaktør for radioen er Wiggo Skagestad og daglig leder er Margrethe Sunnarvik Tveit. Sendingene går også på webradio. I 2017 ble navnet endret fra Radio Filadelfia til Radio 3,16.


== Solkollen barnehager ==
Solkollen barnehage var Filadelfia Kristiansands barnehage. Den har fire barnehager fordelt på stedene Flekkerøy, Hellemyr, Hånes og Søm i Kristiansand. Hellemyr var den første som ble åpnet. Solkollen barnehager er offentlig godkjente barnehager som offisielt ble åpnet 13. desember 2001. Barnehagene er drevet etter ordinær formålsparagraf for barnehagedrift og i samsvar med Filadelfia, Kristiansands verdigrunnlag. I 2016 ble barnehagene kjøpt opp av Læringsverkstedet.


== Oasen Skolene ==
Oasen skole er friskoler som blir drevet i kristiansandsområdet. Det finnes i 2021 3 skoler i Kristiansand kommune, en i Mandal og Vennesla og det planlegges for oppstart en en ny skole i Flekkefjord høsten 2021. Den første Oasen skolen ble offisielt åpnet 1. februar 2002. Filadelfia Kristiansand eier 20% av aksjene i aksjeselskapet Oasen skole Holding. De resterende 80% eies henholdsvis av Hånes Frikirke (10%) og Oasen Søgne og Mandal (80%).


== Misjon ==
Filadelfia Kristiansand har i en årrekke vært engasjert i misjon i utlandet. Hovedfokus har vært i Sør-Amerika. Fra slutten av 1990-tallet her menigheten engasjert seg mer i Europa. Menigheten har misjonærer i Peru, Chile, Østerrike, Tyskland og Russland. I tillegg støtter den arbeid i Argentina og Spania. Arbeidet ledes internt i menigheten av et misjonsråd under ledelse av Lasse Rosten.


== Barnearbeid ==
Målgruppen for barnearbeidet i menigheten er fra fødsel og oppover til 13 årsalderen. I og med at menigheten som en del av pinsebevegelsen i Norge praktiserer det som kalles 'troendes dåp', tilbyr de barnevelsignelse i stedet for barnedåp. Videre finnes et rikt spekter av tilbud for barnet: Barnemøter og Smilehullet, Kompis og Junior. Det arrangeres også turer og sommerleirer m.m. Barnearbeidet ledes av et barneråd hvor to er ansatt som barnearbeidere.


== Ungdom og studentarbeid ==
Målgruppen for ungdomsarbeidet i Filadelfia Kristiansand er unge mellom 13 og 20 år. Arbeidet ledes av eldre ungdommer og ungdomsledere. Ungdomssamlingene består av mye sang og musikk, kombinert med aktuell undervisning. Etter møtene er det åpen kafé for sosialt fellesskap og mulighet for å treffe nye venner. Ungdomsarbeidet ledes av ungdomsledere og Karine Abrahamsen som er ungdomspastor.
UngVoksen også kjent som UV er møter for unge voksne over 20 år, med undervisning, lovsang og sosialt fellesskap annenhver søndagskveld.


== Omsorgsarbeid ==
Gjennom menighetens historie har det alltid vært et engasjement i forhold til å hjelpe mennesker med rusproblemer. I 1997 åpnet menigheten sitt første senter i Tordenskjoldsgate, dette var med å gjøre menighetens arbeid mer synlig i bybildet. Filadelfia Omsorgssenter (FOS) består av FOS Åpen Kafé (et ukentlig lavterskeltilbud), FOS Barmhjertighetens hus (avrusning/stabilisering i Marvika), FOS Landeskogen (Bo- og omsorgssenter i Bygland), FOS Tordenskjoldsgate (Bo- og ettervernsenter i Kristiansand), Tabita Kvinnesenter, FOS Ettervern samt egen administrasjon.


== Konfirmasjon ==
For ungdommer i 9. klasse, tilbyr Filadelfia Kristiansand frikirkelig konfirmasjon, kalt Tentro, som alternativ til konfirmasjonsundervisningen i den norske kirke. Andreas Fjellvang er leder for Tentro.


== Leilighetssenteret Q42 ==
Filadelfia Kristiansand bygger et kongress- og leilighetssenter "Q42" som er topfinansiert med donasjoner fra menigheten. Filadelfia har bedt folk i menigheten ta opp lån for å kunne donere penger. Praksisen, som skal ikke være uvanlig i kristne menigheter, har vekket negative reaksjoner i media.


== Referanser ==


== Eksterne lenker ==
(no) Offisielt nettsted 
(en) Filadelfia Kristiansand – kategori av bilder, video eller lyd på Commons 
Bibelskolen i Filadelfia Kristiansand
Filadelfia Omsorgssenter - FOS
Kristiansand kongressenter - Q42
Oasen skolene
Radio 3,16